Diari Oficial de la Generalitat Valenciana


Sumari del DOGV 8584, del 04-07-2019 (2019/6319)

RESOLUCIÓ d'11 de juny de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 115/17-AIA Onda.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8584

Data del DOGV
:   04-07-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/6319


Data del document
:   11-06-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Onda
    * impacte ambiental

RESOLUCIÓ d'11 de juny de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 115/17-AIA Onda. [2019/6319]  
De conformitat amb l'article 47.3 de la Llei 21/2013, de 9 de desembre, d'avaluació ambiental, que estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 115/17-AIA Onda.  
  
«Informe d'impacte ambiental.  
Expedient: 115/9989-RMF.  
Títol: Modificació substancial d'AAI d'instal·lació d'atomització d'argiles ceràmiques.  
Promotor: SA Minero Catalano-Aragonesa (SAMCA).  
Òrgan substantiu: Direcció General de Qualitat Ambiental i Contra el Canvi Climàtic (expedient 42/17 IPPC).  
Localització: Onda (Castelló).  
NIMA: 7377450888.  
  
Antecedents  
SA Minero Catalano-Aragonesa (d'ara en avant, SAMCA) explota una instal·lació de fabricació d'argiles atomitzades i micronització d'àrids en la carretera Viver-Port Borriana, km 60,2 del terme municipal d'Onda. Aquesta incorpora equips de cogeneració, mitjançant els quals es genera energia i s'aprofita la calor en l'assecatge del material.  
  
La direcció general competent va concedir l'autorització ambiental integrada mitjançant resolució d'1 d'octubre de 2009, amb el número 431/AAI/CV, per a una capacitat productiva de 754.000 t/any d'argila atomitzada i 270.000 t/any d'àrid micronitzat.  
Aquest òrgan, no va intervindre en la tramitació de l'AAI, encara que consta l'emissió, prèvia a aquest tràmit, de diverses declaracions d'impacte ambiental associades a la instal·lació d'equips de cogeneració, mitjançant resolucions de 3 d'abril de 1995 (expedient 272/1994), de 3 de juliol de 1996 (expedient 23/4396-FNN) i de 7 de maig de 1999 (expedient 626/5941-BPP).  
Amb posterioritat a l'emissió en 2009 de l'AAI, s'han emés diverses resolucions d'actualització i modificació de la planta, entre les quals cal fer esment d'una resolució en 2010, en relació amb la baixa d'una de les turbines de cogeneració (turbina núm. 1) i sengles resolucions en 2017 relatives a la instal·lació de dos nous atomitzadors (ATM5 i ATM6).  
  
Descripció del projecte  
El procés de producció d'argila atomitzada es desenvolupa en les següents fases: recepció de matèries primeres en els graners i sitges; molta i garbellat d'àrids; dilució i mescla de les composicions per a obtindre la barbotina; atomització d'argila; emmagatzematge de la pols atomitzada en sitges; expedició en camions. El procés d'atomització consisteix a assecar la barbotina polvoritzada, mitjançant aire calent a contracorrent, i s'obtenen xicotets grans d'argila amb un baix grau d'humitat. La barbotina que s'introdueix en els atomitzadors està constituïda per argila diluïda en aigua i residus procedents d'indústries de fabricació de productes ceràmics (llots i residus secs).  
  
El procés de micronització d'àrids consisteix en la molta per a reducció de la grandària fins a obtindre una granulometria determinada.  
De forma complementària, la planta compta amb una instal·lació de cogeneració a gas natural. Els gasos de combustió calents s'empren en els atomitzadors. L'energia generada s'empra en el proveïment de la planta.  
L'AAI vigent, recull les obligacions d'acte de control i auditoria dels focus contaminants, els límits d'emissió i altres condicions ambientals de funcionament de la planta autoritzada.  
En l'actualitat, l'empresa preveu l'ampliació de la capacitat de producció mitjançant la instal·lació d'un nou equip atomitzador de 24 MW de potència (ATM 7) amb les corresponents basses i depòsit de barbotina, un nou sistema de molta (6 molins continus), i sitges i tremuges de matèria primera i producte acabat (expedient 42/17 IPPC). Per a això, es demoliran edificacions existents i se'n construiran unes altres noves, adaptades a les necessitats actuals. El projecte no preveu augmentar la capacitat de generació d'energia elèctrica (cogeneració).  
  
Després de l'ampliació que es tramita i en relació amb els paràmetres de l'AAI de 2009, la planta haurà duplicat la capacitat de producció d'atomització, aconseguint 1.500.000 t anuals i augmentarà la capacitat productiva d'àrid micronitzat fins a 490.000 t/any. Així mateix, s'amplia la capacitat de gestió de residus no perillosos fins a 67.000 t/any.  
Finalment, la planta comptarà amb dues turbines de cogeneració de 32,68 MWt, set atomitzadors amb 88,4 MWt i dos assecadors rotatius amb 8,7 Mwt.  
  
Tramitació administrativa  
Amb data 26 de setembre de 2017, es va rebre de la Direcció General de Canvi Climàtic i Qualitat Ambiental (DGCCCA), òrgan competent en matèria d'autorització ambiental integrada, còpia de l'expedient de modificació substancial de l'AAI de la instal·lació d'atomització d'argiles ceràmiques que explota la mercantil SA Minero Catalano-Aragonesa en el terme municipal d'Onda (Castelló). Aquest incloïa:  
  
- Sol·licitud de MS d'AAI.  
- Memòria de modificació substancial de l'AAI.  
- Fitxes CAPCA.  
- Informe municipal de compatibilitat urbanística, de caràcter favorable, en què es recorda la prohibició d'emmagatzemar a la intempèrie argiles, terres i matèria primera que hauran de cobrir-se en tot cas, amb tancaments superiors i laterals.  
Aquesta remissió tenia per objecte l'emissió per part d'aquest òrgan ambiental d'informe de suficiència documental. Amb data 2 de febrer de 2018, aquest òrgan va emetre informe en què assenyala que el projecte de modificació substancial d'AAI constitueix un supòsit d'avaluació d'impacte ambiental simplificada i la documentació necessària per a tramitar-la.  
Amb data 17 d'abril de 2019, la DGCCCA va emetre còpia d'escrit aportat pel promotor, en què manifesta que considera que el projecte no requereix avaluació d'impacte ambiental. Amb data 19 d'abril de 2018, aquest òrgan ambiental va emetre un nou informe, en què reitera el criteri assenyalat en l'informe anterior.  
Amb data 22 de juny de 2018, la DGCCCA va remetre nova documentació, incloent-hi el document ambiental del projecte. Amb data 24 de juliol de 2018, aquest òrgan ambiental va emetre informe en què assenyala la suficiència de la documentació remesa. En aquest informe s'indicava que, en virtut dels principis generals d'eficàcia i simplificació administrativa, es considerava adequat incorporar a l'expedient d'avaluació ambiental simplificada la informació obtinguda per l'òrgan substantiu durant el tràmit d'informació pública i consultes.  
Amb data 20 de setembre de 2018, la DGCCCA va comunicar l'inici de la fase d'informació pública de l'expedient. Amb data 18 de desembre de 2018, la DGCCCA va sol·licitar el pronunciament ambiental, en haver conclòs aquesta fase, sense que s'hagueren rebut al·legacions, i adjuntant còpia dels informes recaptats de:  
- L'ajuntament d'Onda, en data 21 de setembre de 2017, va emetre informe en què considera acceptables les mesures correctores descrites en la memòria del projecte i sol·licita l'aportació del certificat final de la instal·lació.  
- La Confederació Hidrogràfica del Xúquer, sobre la base que el promotor exposa que no resulta necessària autorització d'abocament (abocament zero) a DPH, en data 12 de desembre de 2017 va formular informe favorable condicionat.  
Vist l'àmbit en què es desenvolupa el projecte i les seues característiques, aquest òrgan disposa d'elements de judici suficients per a continuar amb el procediment d'avaluació d'impacte ambiental simplificada.  
  
Consideracions ambientals.  
La planta d'atomització i micronització que explota SAMCA, està situada a l'est d'Onda, en el límit amb el terme municipal de Vila-real. Es tracta d'un enclavament delimitat per la CV-10 (autovia de la Plana), la CV-20 i el límit municipal esmentat. La mateixa CV-20 constitueix un gran eix industrial que alberga nombroses indústries, en particular, del sector ceràmic. L'entorn està caracteritzat per l'ús agrícola i mostra un reduït grau de naturalitat. En general, les indústries s'han implantat en aquesta zona, i s'han adaptat amb posterioritat les infraestructures urbanístiques.  
Com a elements naturals més rellevants en la zona cal mencionar la Serra d'Espadà (parc natural i espai de la Xarxa Natura 2000) a l'oest i el riu Millars (zona humida i paisatge protegit), al nord-est. La totalitat del municipi d'Onda està inclosa en el PORN de la Serra d'Espadà, encara que en àrea d'influència antròpica. No s'estima que el projecte puga afectar aquests espais, ateses les característiques de l'actuació, la seua localització en polígon industrial i la distància a aquests espais. Tampoc s'estima afecció sobre la fauna o la flora de la zona, en tot cas de caràcter d'ubiqüitat i adaptada a l'activitat humana.  
  
La planta de SAMCA ocupa tres parcel·les cadastrals. Al nord, es troba la zona d'emmagatzematge de terres, el cobriment de les quals s'ha completat en els últims anys. Està separada de la zona de tractament pel barranc de Ràtils, hi ha un pont apte per al pas de camions, una gelosia metàl·lica (per al pas d'instal·lacions) i una cinta transportadora que connecta totes dues zones. Al sud, les edificacions s'organitzen a l'interior de les dues parcel·les de forma independent (sud-oest i sud-est), amb un corredor central de separació, hi ha infraestructures de transport de matèries entre elles.  
El terç nord de la planta (incloent-hi totes dues ribes del barranc de Ràtils), està afectat per perillositat d'inundació, en concret, perillositat 6 (freqüència baixa i calat baix) en la parcel·la nord i límits amb el barranc i perillositat geomorfològica per tàlvegs i barrancs de fons pla a la cantonada nord de la parcel·la nord (PATRICOVA-2015). Les actuacions proposades en el projecte de modificació substancial considerat se situen fora de l'àmbit afectat per aquest risc.  
  
No es valoren alternatives d'ubicació, atés que es tracta d'una actuació d'ampliació d'instal·lacions existents. S'indica que en l'elecció dels equips a instal·lar, sí que s'han tingut en consideració les característiques tècniques, en relació amb l'eficiència energètica i reducció d'emissions a l'atmosfera (millors tecnologies disponibles), la qual cosa redunda al seu torn en una reducció dels costos d'explotació. En cas de variacions en la demanda de producte, es donarà prioritat a l'ús dels equips més actuals, pel seu millor comportament ambiental.  
Per a la instal·lació dels nous equips, s'ha previst demolir part de l'edificació existent en la parcel·la sud-oest. A continuació, es construiran unes noves naus adaptades a les necessitats actuals de la planta. La nau de molta, cobrirà la zona on es localitzen els molins, confinant-la, i s'habiliten noves naus per a càrrega de camions, la qual cosa evitarà la dispersió de partícules. Durant les obres, les principals afeccions estaran relacionades amb la generació de residus i molèsties per soroll i pols. No hi ha en l'entorn immediat elements sensibles que puguen veure's afectats per aquestes molèsties. Els residus de demolició i construcció, seran entregats a gestors autoritzats.  
  
La planta duplicarà la seua capacitat productiva mitjançant les ampliacions proposades. Això implica que es duplica (pràcticament) el consum de recursos naturals: aigua, gas natural, electricitat, gasoil, argiles i àrids. El consum actual és elevat, per la qual cosa duplicar aquests valors comporta aconseguir magnituds elevades, de l'ordre de 575 GW de gas natural i 70 Gwh d'energia elèctrica. No obstant això, s'indica que els nous equips tenen un elevat grau d'eficiència energètica i de consum d'aigua, per la qual cosa es donarà prioritat en l'ús dels equips més nous enfront dels més antics.  
La planta considerada inclou residus entre les seues matèries primeres, en concret, llots aquosos i suspensions aquoses que contenen material ceràmic, així com altres residus ceràmics que provenen de la indústria ceràmica. Cal incidir que es tracta, en tot cas, de residus no perillosos. Amb la instal·lació del nou atomitzador, es preveu duplicar la capacitat de gestió d'aquest tipus de residus. Es tracta d'una bona pràctica del sector ceràmic, ja que l'atomització d'aquests residus, generats en les plantes de fabricació de paviment ceràmic, permet la seua reintroducció en el cicle productiu.  
Les aigües sanitàries de la zona sud s'evacuen a col·lector municipal (s'aporta autorització d'abocament), mentre que en la parcel·la nord es disposa de dues basses estanques i impermeables d'emmagatzematge, que es buiden de forma periòdica per empresa autoritzada. L'aigua de neteja s'emmagatzema en bassa estanca i impermeable i es recircula en el procés. Les aigües pluvials brutes (que poden arrossegar terres i argiles), després del seu pas per sistemes de decantació i filtratge, s'aboquen a un col·lector confrontant (procedent de la canalització de l'autovia) que desemboca en el barranc de Ràtils. Els llots de decantació es gestionen a través d'empresa autoritzada.  
Els nous equips (atomitzador i molins), són potencials focus de soroll, ateses les seues característiques de funcionament. S'exposa que el compliment de la normativa (reglament de màquines i marcatge CE), permet estimar un baix nivell d'emissió. Mitjançant una succinta anàlisi acústica, s'estima el compliment dels nivells sonors límit.  
El nou atomitzador constitueix un focus d'emissions a l'atmosfera. S'instal·len sistemes automàtics d'abatiment de partícules, que permeten aconseguir baixes concentracions de partícules en l'efluent d'eixida. L'ús de gas natural com a combustible, permet estimar la baixa presència d'altres contaminants generats durant la combustió com a òxids de nitrogen i sofre.  
Amb l'augment de capacitat productiva, es veu incrementada també la producció de residus de procés i funcionament. Destaca, per la seua quantitat, la generació de llims derivats del procés de tamisat de l'argila, de l'ordre de 18.000 t/any en l'actualitat i estimat en 24.000 t/any després de l'ampliació. S'emmagatzemen en nau tancada fins al seu lliurament a gestor autoritzat per a la seua valorització, consta contracte de retirada setmanal.  
S'inclou un pla de vigilància ambiental, a fi d'implementar el seguiment ambiental del projecte durant les fases d'execució i explotació. El seu desenvolupament es plasmarà en informes periòdics. S'assenyala que s'aplica un pla de prevenció i reducció de residus perillosos. Es realitzen els autocontrols i auditories establides en l'autorització, que hauran d'ampliar-se per a incloure els nous focus.  
En relació amb els criteris de l'annex III de la Llei 21/2013, de 9 de desembre, es pot concloure:  
- Característiques del projecte. Les obres de demolició i construcció d'edificacions, són d'envergadura mitjana, es gestionen de forma adequada els residus associats. Els nous equips instal·lats es preveuen d'elevada eficiència energètica: cremadors d'alta velocitat, aïllament tèrmic sistemàtic de segellament. Es preveu també el confinament de processos pulverulents. El procés productiu permet la gestió de residus (llots i suspensions aquoses del sector ceràmic) per a la seua reintroducció com a matèria primera.  
- Ubicació del projecte. El municipi d'Onda queda inclòs en l'àmbit del PORN de la Serra d'Espadà. No obstant això, la planta se situa en la perifèria de l'àmbit esmentat, en àrea d'influència antròpica i dins de polígon industrial. No hi ha en l'entorn pròxim població, espais naturals protegits o espais Xarxa Natura 2000 que puguen veure's afectats de forma rellevant per l'actuació i no s'estima que puga comportar afeccions rellevants sobre elements naturals o d'interés per a la conservació.  
  
- Com a elements naturals més rellevant en la zona cal esmentar la Serra d'Espadà (parc natural i espai de la Xarxa Natura 2000) a l'oest i el riu Millars (zona humida i paisatge protegit), al nord-est. La totalitat del municipi d'Onda està inclosa en el PORN de la Serra d'Espadà, encara que en àrea d'influència antròpica. No s'estima que el projecte puga afectar aquests espais, ateses les característiques de l'actuació, la seua localització en polígon industrial i la distància a aquests espais. Tampoc s'estima afecció sobre la fauna o la flora de la zona, en tot cas de caràcter d'ubiqüitat i adaptada a l'activitat humana.  
  
- Característiques del potencial impacte. Es tracta d'una activitat amb un gran consum de recursos; el gran desenvolupament tecnològic permet implementar sistemes de major eficiència energètica i en el consum d'aigua. S'empra gas natural com a combustible, per la seua baixa generació de contaminants. La principal afecció, associada a l'emissió de contaminants a l'atmosfera (en la seua major proporció, partícules), es redueix mitjançant la instal·lació de refrigerador automatitzat en el corrent d'eixida dels nous atomitzadors i el confinament dels emmagatzematges de terres i argiles, cobriment de cintes transportadores i aspiració i filtratge dels corrents en les zones de tràfec. La generació de residus és rellevant, en particular, arena i llim argilenc (residu caracteritzat com no perillós), tots ells s'entreguen a empresa autoritzada per gestionar-los.  
  
Consideracions jurídiques  
Les instal·lacions de valorització de llots estan sotmeses a avaluació d'impacte ambiental ordinària (epígraf 6.f de l'annex I del Decret 32/2006). La producció d'energia termoelèctrica, requereix avaluació d'impacte ambiental ordinària (epígraf 2.f de l'annex I del Decret 32/2006).  
Com que el projecte es refereix a una instal·lació existent i en funcionament que va obtindre declaració d'impacte ambiental per a les instal·lacions de cogeneració, i aborda una modificació que podria tindre efectes adversos significatius sobre el medi ambient, d'acord amb l'article 7.2.c de la Llei 21/2013, de 9 de desembre, s'ha tramitat l'avaluació d'impacte ambiental simplificada del projecte.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, el Decret 73/2017, de 2 de juny i el Decret 181/2018, de 5 d'octubre, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, es redacta el següent:  
  
Informe d'impacte ambiental  
  
Primer  
Estimar que el projecte de modificació substancial de les instal·lacions d'atomització d'argiles ceràmiques que promou SA Minero Catalano-Aragonesa en les seues instal·lacions d'Onda (Castelló), no té efectes significatius sobre el medi ambient, sempre que s'ajusten a les previsions del projecte, del document ambiental, als termes del present informe i sense perjudici de l'obtenció prèvia de les autoritzacions sectorials que li siguen aplicables. En particular:  
1. Haurà d'estendre's el pla de vigilància ambiental als nous equips i instal·lacions, d'acord amb els límits i periodicitat que establisca la seua AAI.  
2. Qualsevol modificació que d'ara en avant es propose en la zona afectada per perillositat d'inundació, serà sotmesa a valoració per l'òrgan autonòmic competent en la matèria.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici dels que, si escau, pertoquen en via administrativa o judicial enfront de l'acte d'autorització del projecte, d'acord amb el que es disposa en l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana el present informe d'impacte ambiental, d'acord amb el que es disposa en l'article 47.3 de la Llei 21/2013, de 9 de desembre.  
  
Quart  
L'informe d'impacte ambiental, perdrà la seua vigència i cessarà en la producció dels efectes que li són propis, si una vegada publicat en el Diari Oficial de la Generalitat Valenciana, no s'ha procedit a l'autorització del projecte en el termini màxim de quatre anys, d'acord amb el que es disposa en l'article 47.4 de la Llei 21/2013, de 9 de desembre.  
  
  
València, 28 de maig de 2019.- El director general de Medi Natural i d'Avaluació Ambiental: Antoni Marzo i Pastor.»  
  
València, 11 de juny de 2019.- El director general de Medi Natural i d'Avaluació Ambiental: Antoni Marzo i Pastor.